**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2023, ora 08.00 – 11.02.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.02.2023, ora 07.00**

**RÂURI**

**Debitele au fost în general în scădere uşoară.**

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste mediile multianuale lunare) pe râurile din bazinele hidrografice: Vișeu, Bega, Bârzava, Cerna, Lotru, Dâmbovița, Prahova, bazinele superioare ale Someșului Mic, Arieșului, Ialomiței, Trotușului, Sucevei, bazinele superioare și mijlocii ale Jiului, Bistriței și bazinul inferior al Argeșului şi mai mici (sub 30% din normalele lunare) pe râurile din bazinele hidrografice Bârlad şi Jijia.

Formațiunile de gheață (gheață la mal, năboi, pod de gheață) existente pe majoritatea râurilor, cu excepția celor din zonele de câmpie din vestul şi sudul țării, au fost în extindere și intensificare.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general în scădere**, exceptând râurile din bazinul Prutului şi pe cele din Dobrogea, unde vor fi staţionare.

Formațiunile de gheață (gheață la mal, năboi, pod de gheață) existente pe majoritatea râurilor, cu excepția celor din zonele de câmpie din vestul şi sudul țării, vor fi în extindere și intensificare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.02.2023 **a fost în scădere, având valoarea de** **6900 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (6600 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 25 mc/s;

-r. Dâmbovița: ac. Văcărești: 6 mc/s;

-CA2: 2.5 mc/s;

-Der. Mircea Vodă: 1.2 mc/s.

**A.B.A. Crişuri**

Debitul râului Barcău în secțiunea Nușfalău este 1.43 mc/s.

Debitul râului Crișul Alb în secțiunea Crișcior este 2,46 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 10.02.2023, ora 08.00 –11.02.2023, ora 06.00**

**Este în vigoare până pe data de 11.02.2023 atenționarea meteorologică nr. 18-COD GALBEN, vizând vreme deosebit de rece și ger** (mai ales noaptea și dimineața), cu **temperaturi minime ce se vor situa în general între -25 și -18 grade** în cea mai mare parte a Transilvaniei, Maramureșului și Moldovei (13 județe vizate: ***BACĂU, BISTRIŢA-NĂSĂUD, BOTOŞANI, BRAŞOV, COVASNA, HARGHITA, IAŞI, MARAMUREŞ, MUREŞ, NEAMŢ, SIBIU, SUCEAVA şi VASLUI).***

**În ţară** vremea a fost deosebit de rece în cea mai mare parte a teritoriului, geroasă dimineața și noaptea în nord, centru și est și local în celelalte zone. Cerul a fost mai mult senin. Vântul a suflat în general moderat în est și în sud-est și slab în celelalte regiuni, iar ușoare intensificări au fost pe alocuri la altitudini mari în zona montană, determinând izolat

transport de zăpadă. Este strat de zăpadă la munte, unde aseară la ora 20 măsura, pe platformele stațiilor meteorologice*,* până la 237 cm în Munții Făgăraș, pe suprafețe relativ extinse în Transilvania (până la 26 cm) și în Moldova (până la 17 cm), local în nordul și estul Munteniei (până la 21 cm), în Oltenia (până la 7 cm) și în Maramureș (până la 6 cm) și pe suprafețe restrânse în Crișana (până la 8 cm) și în vestul Dobrogei (1 cm). Temperaturile maxime s-au încadrat între -9 grade la Joseni și 5 grade la Băile Herculane, Apa Neagră, Câmpina, Pătârlagele și Târgu Ocna, iar la ora 06 se înregistrau valori termice între -25 de grade la Întorsura Buzăului și -3 grade la Darabani, Cotnari, Pătârlagele și Calafat. S-a semnalat ceață, asociată izolat cu depunere de chiciură, la începutul zilei în Depresiunile

Ciuc și Brașov, în Câmpia Siretului Inferior și în Lunca Dunării.

**Observaţie:** în intervalul de diagnoză a fost în vigoare 1 mesaj de atenționare cod galben privind fenomene meteorologice periculoase imediate emis de către SRPV Sibiu.

**La Bucureşti** vremea a fost deosebit de rece, geroasă dimineața și noaptea în nordul municipiului și în zona periurbană. Cerul a fost mai mult senin, iar vântul a suflat slab și moderat. Temperatura maximă a fost de 3 grade, iar la ora 06 se înregistrau -9 grade la stația meteo Băneasa și -7 grade la Afumați și la Filaret.

**3. Prognoza meteorologică în intervalul 11.02.2023, ora 08.00–12.02.2023, ora 8.00**

**În ţară,** dimineața va fi geroasă în majoritatea zonelor, apoi se vor înregistra valori termice mai ridicate decât în perioada anterioară. Cerul va fi variabil spre mai mult senin în prima parte a zilei, însă din orele serii se va înnora treptat în toate regiunile. Noaptea va ninge slab pe arii relativ extinse în jumătatea de nord a țării și izolat spre dimineață în rest, iar în extremitatea de vest a teritoriului și în nord-est vor fi posibile și precipitații mixte cu depuneri de polei. Vântul va sufla slab și moderat, cu intensificări îndeosebi pe crestele montane, cu precădere ale Carpaților Meridionali și de Curbură, cu rafale ce vor depăși în a doua parte a intervalului 60...70 km/h și vor fi perioade cu viscol sau transport de zăpadă,

dar izolat la viteze mai mici și în sud-vest și nord-est. Temperaturile maxime se vor încadra, în general, între -4 și 6 grade, iar cele minime, semnificativ mai ridicate decât în nopțile precedente, în special în jumătatea de nord, vor fi cuprinse în marea lor majoritate între -11 și 0 grade. Izolat va fi ceață cu depunere de chiciură.

**La Bucureşti** vremea va fi foarte rece la începutul zilei, apoi se vor înregistra valori termice mai ridicate decât în perioada anterioară. Cerul va fi variabil, mai mult senin în prima parte a zilei, dar va avea înnorări în a doua parte a nopții și spre sfârșitul intervalului vor fi condiții de ninsoare slabă. Vântul va sufla slab până la moderat. Temperatura maximă se va situa în jurul valorii de 6 grade, iar cea minimă va fi de -6...-4 grade și se va înregistra în prima parte a nopții.

**4. Buletin nivometeorologic pentru perioada 10.02.2023, ora 20-12.02.2023, ora 20:**

**Evoluția vremii în intervalul 09-10.02.2023**

Temperaturile diurne au înregistrat o creștere în special în zonele înalte, dar vremea a fost temporar geroasă noaptea și dimineața în întreaga arie montană. Cerul a fost mai mult senin. Vântul a suflat slab și moderat, cu intensificări temporare de 30-40 km/h pe creste. Stratul de zăpadă a scăzut ușor, în medie cu 1-3 cm, cu cele mai mici variații pe creste și cu cele mai mari scăderi la altitudini mai joase sub acțiunea insolației și a temperaturilor ușor negative (cu cel mult 17 cm la Păltiniș).

**În data de 10.02.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 237 cm la Bâlea-Lac, 150 cm la Vf. Omu, 127 cm la Cuntu, 131 cm la Vf. Țarcu, 79 cm la Păltiniș, 63 cm la Parâng, 62 cm la Sinaia-1500 m, 53 cm la Predeal, 39 cm la Fundata;

**Carpaţii Orientali:** 106 cm la Vf. Călimani, 67 cm la Vf.Lăcăuți, 55 cm la Penteleu, 46 cm la Bucin, 46 cm la Vf. Iezer, 54 cm la Ceahlău-Toaca;

**Carpaţii Occidentali:** 72 cm la Semenic, 69 cm la Stâna de Vale, 35 cm la Băișoara, 33 cm la Roșia Montană, 19 cm la Vf. Vlădeasa.

**Prognoza vremii în intervalul 10.02.2023, ora 20:00-12.02.2023, ora 20:00:**

Temperaturile vor continua să crească ușor, iar vremea va mai fi geroasă în noaptea și dimineața de 10/11 februarie în întreaga arie montană. În zonele înalte temperaturile vor fi în medie mai mari decât la altitudini joase (inversiune termică). Cerul va fi variabil, temporar noros începând cu după-amiaza și seara zilei de 11 februarie, de când temporar și local se vor semnala ninsori în toate masivele, în general slabe, cu precădere însă în Carpații Orientali și pe rama nordică în cei Meridionali, unde pe arii restrânse se vor înregistra ușoare creșteri de strat. Vântul va sufla slab și moderat în prima parte a intervalului, cu unele intensificări pe creste ce vor atinge trecător 30-40 km/h și se va intensifica în după-amiaza și seara zilei de sâmbătă, 11 februarie, cu rafale ce vor atinge 60-70 km/h în zonele înalte din toate masivele, din sector nord-vestic, viscolind trecător zăpada.

**Temperaturi prognozate în intervalul 10.02.2023, ora 20:00-12.02.2023, ora 20:00:**

**Peste 1800 m: temperaturi minime**: -15...-10 grade, în creștere spre -13..-9 grade;

 **temperaturi maxime**: în general între -10...-3 grade.

**Sub 1800 m: temperaturi minime**: -19....-12 grade, cu cele mai coborâte valori la altitudini joase, în creștere până la -13..-7 grade în noaptea de sâmbătă spre duminică(11/12 februarie);

 **temperaturi maxime**: -7...-1 grad.

**Vânt la peste 2000 m:** din sector nord-vestic și nordic, cu viteze în creștere de la 30-40 km/h la 70 km/h;

**Altitudinea izotermei de 0 grade**: în urcare treptată de la sol spre 1000 m.

**Evoluția stratului de zăpadă și a riscului de avalanșă**

**Munții Făgăraș RISC MARE (4)**

**La peste 1800 m** în partea superioară se menține stratul cu rezistență scăzută, ce măsoară în general 70-80 cm, depus peste o crustă mai veche de gheață aflată dedesubt. Între cristalele de zăpadă s-au creat ușoare legături, care vor favoriza însă propagarea fisurilor în strat. În zona crestelor se întâlnesc cornișe de dimensiuni medii și plăci mai consistente de vânt pe versanții sudici și vestici. Pe văi și în zonele adăpostite se mențin depozitele însemnate, care depășesc în unele locuri 3 metri. Stratul vechi din profunzime este format din zăpadă întărită, cu cruste subțiri de gheață intercalate între zone cu cristale fine și fațetate, iar la bază și cristale de tip cupă. În continuare, datorită structurii fragile și puțin rezistente a zăpezii din stratul superior, vor fi condiții de declanșare spontană a avalanșelor de dimensiuni medii și mari, prin ruperea și alunecarea acestui strat fragil și instabil, riscul

declanșării avalanșelor fiind amplificat chiar și la supraîncărcări mici.

**Sub 1800 m** stratul de zăpadă este de asemenea însemnat. Pe pantele înclinate, stratul instabil de la suprafață, care depășește pe alocuri 50-60 cm, va putea aluneca peste stratul mai vechi şi stabilizat, ducând la declanșarea de avalanșe de dimensiuni medii și izolat mari. Avalanșele se pot declanșa și spontan, pe fondul insolației și al temperaturilor apropiate de 0 grade, dar riscul declanșării este amplificat chiar și la supraîncărcări mici.

**Munții Bucegi RISC ÎNSEMNAT (3)**

**La peste 1800 m** în partea superioară a zăpezii întâlnim plăci de vânt, cele mai recente pe versanții sudici și vestici, iar pe alocuri zone cu un strat instabil de zăpadă de tip pulver, de grosimi variabile, cu rezistență scăzută și coeziune slabă între cristale, dar și față de straturile mai dure aflate dedesubt. Pe văi și în zonele adăpostite sunt troiene de grosimi considerabile, iar în apropierea crestelor întâlnim cornișe de mari dimensiuni. Stratul mai vechi din profunzime este format din zăpadă întărită, având intercalate multiple cruste de gheață. Pe pantele suficient de înclinate se pot declanșa spontan avalanșe de dimensiuni medii și izolat mari prin ruperea plăcilor de vânt sau prin angrenarea stratului puțin rezistent de la suprafață peste straturile mai vechi și izolat dislocarea acestora, riscul fiind amplificat la supraîncărcări.

**Sub 1800 m**, stratul instabil de zăpadă din partea superioară depășește local 30-40 cm. Acesta va putea aluneca uşor peste stratul mai vechi şi stabilizat, ducând la declanșarea de avalanșe de dimensiuni medii, riscul declanșării putând apărea atât spontan, pe fondul insolației și a temperaturilor în creștere, cât mai ales la supraîncărcări.

**Munții Parâng - Șureanu RISC ÎNSEMNAT (3)**

**La peste 1800 m** stratul instabil din partea superioară a zăpezii, cu rezistență scăzută și coeziune slabă între cristale, mai depășește pe alocuri 60-70 cm, în special pe versanții nordici. În zona crestelor sunt formate plăci de vânt, cele mai recente pe versanții sudici și vestici, iar pe versanții nordici și estici întâlnim plăci mai vechi acoperite de zăpadă și pe alocuri cornișe de mari dimensiuni. Pe văi și pe pantele adăpostite sunt troiene mai consistente, care depășesc pe alocuri 2-3 m. Stratul mai vechi, aflat dedesubt, este format

din zăpadă întărită, având intercalate cruste de gheață. Pe pantele suficient de înclinate se pot declanșa spontan avalanșe de dimensiuni medii și izolat chiar mari prin alunecarea stratului instabil de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări oricât de mici.

**La altitudini mai mici de 1800 m** stratul puțin rezistent de la suprafață depășește pe alocuri 40-50 cm, iar pe pantele înclinate acesta va putea aluneca peste stratul mai vechi şi stabilizat, ducând la declanșarea de avalanșe de dimensiuni medii, atât spontan sub acțiunea insolației și a temperaturilor apropiate de 0 grade, cât mai ales la supraîncărcări ale stratului cu turiști.

**Munții Țarcu - Godeanu RISC ÎNSEMNAT (3)**

**La peste 1800 m** stratul instabil din partea superioară depășește local 50-60 cm, cu rezistență scăzută și coeziune slabă între cristale. În zona crestelor sunt formate plăci de vânt, cele mai recente pe versanții sudici și vestici, iar pe versanții nordici și estici întâlnim plăci mai vechi acoperite de zăpadă. Pe văi și pe pantele adăpostite sunt troiene mai consistente, care depășesc pe alocuri 2 m. Stratul mai vechi, aflat dedesubt, este format din zăpadă întărită, având intercalate cruste de gheață. Pe pantele suficient de înclinate se pot declanșa spontan avalanșe de dimensiuni medii și izolat chiar mari prin alunecarea stratului instabil de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări oricât de mici.

Și **la altitudini mai mici de 1800 m** stratul puțin rezistent de la suprafață depășește pe alocuri 50-60 cm, iar pe pantele înclinate acesta va putea aluneca atât spontan peste stratul mai vechi şi stabilizat, pe fondul insolației și al temperaturilor în creștere, ducând la declanșarea de avalanșe de dimensiuni medii și izolat chiar mari, cât mai ales la supraîncărcări ale stratului, care sunt un factor amplificator al riscului declanșării avalanșelor.

**Munții Rodnei RISC ÎNSEMNAT (3)**

**La peste 1800 m** la suprafață se întâlnește în continuare un strat instabil de zăpadă, cu rezistență mai scăzută și care depășește pe alocuri 25-30 cm, fiind mai mare pe văi și în zonele adăpostite, unde zăpada a fost transportată de vânt. În apropierea crestelor sunt formate plăci de vânt, cele mai recente pe versanții sudici și vestici, iar pe versanții nordici și estici întâlnim plăci mai vechi, acoperite cu zăpadă recentă. Stratul vechi de zăpadă din profunzime este compactat și include cruste de gheață, cristale fine și fațetate, precum

și cristale de tip cupă la bază. Pe pantele suficient de înclinate și pe văile unde sunt depozite mari de zăpadă, se pot declanșa avalanșe de dimensiuni medii prin alunecarea stratului mai puțin rezistent de la suprafață sau prin ruperea plăcilor de vânt, riscul fiind amplificat la supraîncărcări.

**Sub 1800 de metri** stratul de zăpadă are dimensiuni mai reduse și e parțial stabilizat. Pe văile unde vântul a creat acumulări mai importante de zăpadă vor fi condiții pentru producerea unor avalanșe de dimensiuni mici și izolat medii la peste 1500 m, riscul declanșării acestora fiind amplificat la supraîncărcări, dar ele se pot produce izolat și în mod spontan, pe fondul insolației și al temperaturilor în creștere.

**Munții Călimani – Bistriței - Ceahlău RISC ÎNSEMNAT (3)**

**La peste 1800 metri** sunt formate multiple plăci de vânt pe majoritatea versanților, unele acoperite de zăpadă. De asemenea, în partea superioară întâlnim și un strat cu rezistență scăzută, ce atinge pe alocuri 25-30 cm în Munții Călimani și 15-20 cm în Ceahlău. Pe văi și în zonele adăpostite se mențin depozitele mai însemnate de zăpadă. În profunzime stratul vechi de zăpadă este compact și întărit, cu cruste subțiri în interior. Pe pantele suficient de înclinate, în special pe văile cu depozite mai mari de zăpadă, se pot declanșa avalanșe de dimensiuni medii prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări. Riscul declanșării avalanșelor este mai însemnat în masivele Călimani și Bistriței.

**La altitudini mai mici de 1800 de metri** stratul de zăpadă este mai consistent pe versanții vestici ai Munților Călimani și pe văile unde vântul puternic a creat acumulări mai importante de zăpadă. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii la peste 1500 m, prin alunecarea acestui strat parțial instabil de zăpadă din partea superioară peste cel vechi și compact, mai ales în condiții de supraîncărcări, dar izolat și în mod spontan, pe fondul insolației și al temperaturilor în creștere.

**Munții Vlădeasa – Muntele Mare RISC ÎNSEMNAT (3)**

În următorul interval, sub acțiunea insolației și a temperaturilor diurne în creștere, stratul cu stabilitate scăzută din partea superioară a zăpezii, care măsoară 30-40 cm pe anumite pante, îndeosebi pe versanții vestici și pe văile unde a fost transportată de vânt de pe creste, va continua să se taseze și să se stabilizeze ușor în zonele înalte. Pe pantele suficient de înclinate și în văile adăpostite, unde sunt acumulările mai consistente de zăpadă, se pot declanșa avalanșe de dimensiuni mici și izolat medii prin alunecarea stratului puțin rezistent de la suprafață peste stratul vechi și compact sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări, dar putând apărea și în mod spontan la altitudini mai joase pe fondul temperaturilor apropiate de 0 grade.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MARE (4)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII ȚARCU - GODEANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI – BISTRIȚEI - CEAHLĂU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 08-09.02.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită:**

**-în data de 08.02.2023 la staţiile: MS-1, MS-2** (municipiul Târgu Mureș), **AB-2** (municipiul Sebeș), **CJ-3, CJ-4** (municipiul Cluj-Napoca), **MM-1** (municipiul Baia Mare), **GJ-3** (orașul Turceni);

**-în data de 09.02.2023 la staţiile: B-27** (orașul Voluntari, jud. Ilfov)**, B-30** (comuna Mogoșoaia, jud. Ilfov)**, MS-1, MS-2** (municipiul Târgu Mureș), **AB-2** (municipiul Sebeș), **BV-6** (municipiul Codlea)**, BC-2 (**municipiul Bacău)**, IS-2 (**municipiul Iași)**, IS-5** (comuna Tomești)**, HR-1** (municipiul Miercurea Ciuc), **CJ-2, CJ-3, CJ-4** (municipiul Cluj-Napoca), **BZ-2 (**municipiul Râmnicu Sărat), **GR-2** (municipiul Giurgiu), **GJ-2** (orașul Rovinari)**, GJ-3** (orașul Turceni).

1. **În domeniul solului şi vegetaţiei**

**A.B.A. Siret** informează că în data de 10.02.2023, în jurul orei 14:00, în zona municipiului Moinești, jud. Bacău, s-a produs o poluare cu țiței și apă de zăcământ a solului (teren proprietate privată) pe cca 10 metri liniari în lungul unei conducte O.M.V. Petrom care s-a corodat. Echipa de intervenție O.M.V. Petrom s-a deplasat la fața locului pentru reparații și limitarea extinderii poluării. Râul Tazlăul Sărat, care se află la cca 150 m de locul producerii poluării, nu a fost afectat. Se va reveni cu informații.

**A.P.M. Timiș și I.G.S.U.** informează telefonic că în data de 10.02.2023, în jurul orei 14:55, pe amplasamentul firmei S.C. Joris Ide S.R.L. din orașul Buziaș s-a produs o deversare accidentală de izocianat dintr-un rezervor. Echipajele I.S.U. Timiș s-au deplasat la fața locului, unde au transvazat fluidul din rezervor în alte recipiente. Au fost evacuate 28 de persoane, fără a se înregistra probleme medicale.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare